ምርጫ ቦርድ ምርጫው ተጭበርብሯል የሚለው ክስ መሠረተ ቢስ ነው አለ
እሑድ ግንቦት 16 ቀን 2007 ዓ.ም. የተካሄደው ጠቅላላ ምርጫ ተጭበርብሯል በማለት ተቃዋሚ ፓርቲዎች አንቀበለውም በማለት የሚያቀርቡት ክስ፣ ምንም ዓይነት መሠረት እንደሌለው በማስታወቅ የኢትዮጵያ ብሔራዊ ምርጫ ቦርድ አጣጣለው፡፡የቦርዱ ዋና ሰብሳቢ ፕሮፌሰር መርጋ በቃናና ምክትል ሰብሳቢው ዶ/ር አዲሱ ገብረ እግዚአብሔር፣ ሐሙስ ግንቦት 27 ቀን 2007 ዓ.ም. በጽሕፈት ቤታቸው ጊዜያዊ መግለጫ ሲሰጡ ነው ይህ የተገለጸው፡፡በዕለቱ ለአገር ውስጥና ለውጭ ጋዜጠኞች ሁለቱ ኃላፊዎች ማብራሪያ ሲሰጡ፣ ከጋዜጠኞች ለተነሱላቸው በርካታ ጥያቄዎችም እንዲሁ ምላሽ ሰጥተዋል፡፡ከነተሱት ጥያቄዎች መካከል ተቃዋሚ የፖለቲካ ፓርቲዎችን ጥያቄ የሚመለከቱ፣ ከ1,000 በላይ መራጮች ስለተመዘገቡባቸው የምርጫ ጣቢያዎችና  ላልተወሰነ ጊዜ ተራዝሞ ስለነበረው የቦንጋ ምርጫና የመሳሰሉት ነበሩ፡፡‹‹ምርጫው ተጭበረበረ የሚለው ክስ ምንም ዓይነት መሠረት የለውም፡፡ ፓርቲዎቹ በእያንዳንዱ ምዕራፍ ላይ እየተፈራረሙና እየተማመኑ እንደሄዱ የሚያሳዩ ሰነዶች በእጃችን አሉ፤›› በማለት ዶ/ር አዲሱ ክሱን አጣጥለውታል፡፡በተመሳሳይም የቦርዱ ሰብሳቢ፣ ‹‹ወገቤን አመመኝ የሚል ምክንያት አይሠራም፡፡ የሕዝቡን ድምፅ በፀጋ መቀበል ነው፡፡ ውጤቱን በጣት የሚቆጠሩ ፓርቲዎች አንቀበልም በማለት ያዙኝ ልቀቁኝ ይላሉ፡፡ ነገር ግን አማራጭ የለም፤›› በማለት ተቃዋሚ ፓርቲዎች ውጤቱን በፀጋ ከመቀበል ውጪ አማራጭ እንደሌላቸው አስገንዝበዋል፡፡ከዚህ በተጨማሪም በቦንጋ የግል ተወዳዳሪ በሆኑት በዶ/ር አሸብር ወልደ ጊዮርጊስ ደጋፊዎችና በደኢሕዴን/ኢሕአዴግ ዕጩው ዶ/ር መብራቱ ገብረ ማርያም ደጋፊዎች መካከል በተፈጠረ ግጭት ላልተወሰነ ጊዜ ተራዝሞ የነበረው የቦንጋ ምርጫ በመጪው ሳምንት ሰኔ 7 ቀን 2007 ዓ.ም. እንዲካሄድ መወሰኑንም የቦርዱ ሰብሳቢ ይፋ አድርገዋል፡፡ከ1,000 በላይ መራጮች የተመዘገቡባቸው የምርጫ ጣቢያዎች መኖራቸውን ያመኑት የቦርዱ ሰብሳቢ፣ ‹‹የበጀት ጉዳይ የመጀመርያው ሲሆን፣ ከዚህ ጋር የተያያዙት የሎጂስቲክና የምርጫ አስፈጻሚዎች ቁጥርን የተመለከቱ ሁኔታዎችን ከግምት ውስጥ በማስገባት በቦርዱ በተሰጠ ውሳኔ ነው፤›› በማለት መልሰዋል፡፡ምንም እንኳን እሳቸው ይህን ቢሉም የተሻሻለው የኢትዮጵያ የምርጫ ሕግ አዋጅ ቁጥር 532/1999 አንቀጽ 22 ንዑስ አንቀጽ 6 ግን፣ ‹‹እያንዳንዱ ምርጫ ጣቢያ የሚያስተናግደው የመራጮች ብዛት ከ1,000 መብለጥ የለበትም፤›› ይላል፡፡